OBH 5339/1997.
Az állampolgári jogok országgyűlési biztosának jelentése
Előadó: dr. Horváth Judit

A vizsgálat megindítása

A "Vas Népe" című újság ezév május 21-i számában "Milyen messze van a GAMESZ - tól a helyi posta Szentgotthárdon?" címmel olvasói levelet tettek közzé. A cikk szerint a munkanélküliek jövedelempótló támogatásának átutalása indokolatlanul lassan történik. A GAMESZ időben átutalja a helyi postának az összegeket, de a posta csak 8 -10 nap múlva kézbesíti, holott a munkanélkülieknek ez az összeg az egyetlen jövedelmük. Mivel a probléma összefüggésbe hozható a Magyar Köztársaság Alkotmányának 70/E. § -ban biztosított szociális biztonsághoz való joggal, a panasz vizsgálatát az állampolgári jogok országgyűlési biztosáról szóló 1993. évi LIX. tv. 16. § (2) bekezdése alapján hivatalból megindítottam. Tájékoztatást kértem az ügyről a szentgotthárdi posta hivataltól. A választ a Magyar Posta Rt. Pénzforgalmi Vezérigazgató - helyettesétől határidőben megkaptam.

A megállapított tényállás

A szentgotthárdi GAMESZ ezév májusában,  5-én továbbította a helyi postának a jövedelempótló támogatásokat, de azt a szokásos két nap átfutási idő helyett csak május 12-én kapták kézhez a jogosultak. 
A posta az átutalásokat a GAMESZ - szal kötött szerződés szerint teljesíti. A megállapodás szerint a posta a szükséges okiratok és adatállományok átvételét követő harmadik munkanapon kezdi meg a kifizetést. A GAMESZ - nak a "Kifizetési utalvány adatok átadás - átvételi jegyzékén" kell - az állomány neve rovatban - a feldolgozási napot feltüntetni.
A posta és a GAMESZ közötti vállalkozási szerződés 1. sz. melléklete rögzíti, illetve felhívja a figyelmet arra, hogy a feladásra kerülő állomány azt a napsorszámot tartalmazza, amely napon a feldolgozás történik. Ez mindenkor a feladást közvetítő postának történő átadást követő munkanap sorszáma.
Jelen esetben a GAMESZ  május 5-én adta át a postának a jegyzéket, melyben  feldolgozási napként az év 126. napja helyett, a 128. napot jelölte meg, ami május 8. (csütörtök) volt Ezért történhetett meg, hogy a kifizetést - a hétvége közbejöttével - csak május 12-én, hétfőn tudta a posta teljesíteni. Amennyiben a hibát észlelték volna május 6-án ( a számítógépes rendszer kihasználása miatt erre csak 18 óra körüli időben lett volna lehetőség) annak korrigálása GAMESZ részéről csak 7-én szerdán történhetett volna meg. Ez pedig ugyancsak 8-i feldolgozást és 12-i kifizetést eredményezett volna. A posta vizsgálja a feladói tévedések posta által is korrigálható megoldási lehetőségeit, szükség esetén a számlatulajdonosokkal kötött szerződést módosítják.

A vizsgálat megállapításai 

A posta által megküldött iratok és tájékoztatás alapján megállapítottam, hogy a szentgotthárdi GAMESZ az átadás - átvételi jegyzékben hibásan jelölte meg a feldolgozási napot, és ezzel az elírással több napos késedelmet okozott a jövedelempótló támogatások kifizetésében. Ez a tévedés alkotmányos visszásságot okozott az Alkotmány 70/E. § - ban biztosított szociális biztonsághoz való jog vonatkozásában. 

Ajánlás

A fenti alkotmányos visszásságra tekintettel  felhívom a szentgotthárdi GAMESZ vezetőjét tegyen meg mindent annak érdekében, hogy a jövőben a hasonló hibákat elkerüljék.

Budapest, 1997. szeptember 17.

Dr. Gönczöl Katalin